দ্য লাইট: স্বামী বিবেকানন্দ

দ্য লাইট: স্বামী বিবেকানন্দ (২০১৩) এটি উৎপল (টুটু) সিনহা পরিচালিত একটি দ্বিভাষিক (বাংলা এবং হিন্দি ) সিনেমা।এটি ট্রাই কালার প্রযোজনা প্রাইভেট লিমিটেড প্রযোজিত। এটি স্বামী বিবেকানন্দের জীবন ও শিক্ষার উপর ভিত্তি করে নির্মিত। ছবিটি তাঁর জন্মের দেড়শতম বার্ষিকীতে বিবেকানন্দের শ্রদ্ধা নিবেদন করে তৈরি করা হয়েছিল। এটি ১৮ টি ভাষায় ডাব করা হয়েছিল।
দীপ ভট্টাচার্য স্বামী বিবেকানন্দের চরিত্রে অভিনয় করেছিলেন। যাকে পরিচালক টুটু সিনহা প্রথম একটি বাংলা নাটকে দেখেছিলেন। রামকৃষ্ণ পরমহংস এবং সারদা দেবীর চরিত্রে অভিনয় করেছিলেন প্রেমাঙ্কুর চট্টোপাধ্যায় এবং গার্গী রায় চৌধুরী।
স্বামী বিবেকানন্দের ঘটনাবহুল জীবন এই ছবিতে ধরা পড়েছে। ছবিতে তরুণ নরেন্দ্রনাথ দত্ত থেকে বিশ্ব প্রচারক স্বামী বিবেকানন্দের রূপান্তর দেখানো হয়েছে। দক্ষিণেশ্বরের মরমী সাধক রামকৃষ্ণ পরমহংসের সাথে তাঁর সাক্ষাত, বিবেকানন্দের উত্তর ভারতে ভ্রমণ, পশ্চিম (আমেরিকা, ইউরোপ) ভ্রমণ, ভগিনী নিবেদিতার সাথে সাক্ষাত এবং ভারতে তাঁর কাজগুলি তুলে ধরা হয়েছে।এতে শৈশবকাল থেকে তাঁর জীবনের বিভিন্ন ঘটনা এর মাধ্যমে নরেন্দ্রনাথ থেকে বিবেকানন্দ পর্যন্ত তাঁর যাত্রা উঠে এসেছে।
এই চলচ্চিত্রটি পরিচালক টুটু সিনহার বড় পর্দায় প্রথম কাজ। এর আগে তিনি মূলত বিজ্ঞাপন চলচ্চিত্র নির্মাতা ও টেলিভিশন পরিচালক হিসাবে কাজ করেছিলেন। একটি সাক্ষাত্কারে সিনহা বলেছিলেন- "আমি তৃষ্ণা ও রাজমহলের মতো সিরিয়াল পরিচালনা করেছি। আমি সাধক বামখ্যাপা সিরিয়ালটি এর এক হাজারতম পর্ব পর্যন্ত পরিচালনাও করেছি। আমি সবসময় স্বামীজির উপর একটি চলচ্চিত্র বানাতে চেয়েছিলাম। "
ফিল্মটি বিভিন্ন স্থানে শুটিং করা হয়েছে। যেমনঃ পশ্চিমবঙ্গের কলকাতা এবং উড়িষ্যার রায়রঙ্গপুর, শিমিলিপাল ইত্যাদি । এই চলচ্চিত্রের গবেষণামূলক কাজের জন্য পরিচালক টুটু সিনহাকে পুরো ভারতে ভ্রমণ করতে হয়েছিল। রাজস্থানে বিবেকানন্দের জীবনের ঘটনাগুলি ওড়িশায় শুট করা হয়েছিল। ১৮৯৩ সালের সেপ্টেম্বরে শিকাগোর ওয়ার্ল্ড রিলিজিনস পার্লামেন্টে বিবেকানন্দের বক্তৃতাগুলির দৃশ্যগুলি কলকাতার টাউন হলে শুটিং করা হয়েছিল।
এই ছবিতে মূলত থিয়েটার অভিনেতা-অভিনেত্রীদের নেওয়া হয়েছিল।
ছবিটির সংগীত ২০১৩ সালের জানুয়ারিতে কলকাতার রোটারি সদনে রিলিজ করা হয়েছিল। ছবিটির সংগীত অ্যালবামে ১৪ টি গান ছিল। চলচ্চিত্রটির সংগীত পরিচালনা করেছিলেন নচিকেতা চক্রবর্তী এবং ডাঃ হরিচরণ বর্মা ।এতে গান গেয়েছিল অজয় চক্রবর্তী, সুরেশ ওয়াদকর, কবিতা কৃষ্ণমূর্তি, নচিকেতা চক্রবর্তী, শুভঙ্কর ভাস্কর এবং জাভেদ আলী ।
ছবিটির পরিচালক এবং প্রযোজক দুজনেই ২০১২ সালে ছবিটি মুক্তি দিতে চেয়েছিলেন। তবে পোস্ট প্রোডাকশনের জন্য তারা এটি ২০১২ সালে মুক্তি দিতে পারেন নি। এরপরে তারা স্বামী বিবেকানন্দের দেড়শতম জন্মবার্ষিকীর আগের দিন ২০১৩ সালের ১১ জানুয়ারীতে ছবিটি মুক্তি দেওয়ার টার্গেট করেছিলেন। তবে তারা সেদিন ও ছবিটি মুক্তি দিতে পারেননি। অবশেষে ছবিটি ২০১৩ সালের ২৩ আগস্ট ২০১৩তে মুক্তি পাওয়ার কথা ছিল। কলকাতার নন্দনে এই চলচ্চিত্রের প্রিমিয়ারের আয়োজন করা হয়েছিল। অনেক রাজ্য সরকার যেমন মহারাষ্ট্র, গুজরাত এবং পশ্চিমবঙ্গের মতো রাজ্যে এই সিনেমাটিকে করমুক্ত হিসাবে ঘোষণা করেছিল।
চলচ্চিত্র সমালোচকদের মিশ্র পর্যালোচনা অর্জন করেছিল। টাইমস অফ ইন্ডিয়া ফিল্মটিকে ৫ এর মধ্যে সাড়ে তিন রেট দিয়েছিল এবং ছবিটি সম্পর্কে বলেছিল "আবার দেখা যাচ্ছে যে কিছু ছবি এখনও টলিউডে তৈরি হয়। যা কোনও হাইপ পায় না। তবুও তাদের শিল্পকর্ম ভাল হয় " এই পর্যালোচনায় দীপ ভট্টাচার্যের অভিনয় বেশ প্রশংসিত হয়েছিল। ইন্টারনেটে ওয়াশিংটন বাংলা রেডিও তাদের পর্যালোচনাতে লিখেছিল: "প্রেমাঙ্কুর এবং দীপ ছবিতে প্রমাণ করেছেন যে নাট্য অভিজ্ঞতা অভিনেতাদের জন্য একটি দুর্দান্ত সম্পদ হতে পারে"।